description: Борсовите индекси в Европа спаднаха в началото на търговията в петък заради понижените цени на акциите в здравния сектор и политическото напрежение...

title: Европейските акции увеличават загубите в днешната сесия

maintext: Борсовите индекси в Европа спаднаха в началото на търговията в петък заради понижените цени на акциите в здравния сектор и политическото напрежение около новия ядрен тест в Северна Корея. Общоевропейският показател STOXX 600 отстъпи с 0.4%, увеличавайки загубите от четвъртъък, когато пазарите останаха разочаровани от заседанието на Европейската централна банка. Големите национални индекси като германският DAX, френският CAC 40 и британският FTSE 100 спаднаха с по 0.2-0.3 на сто. Секторният индекс STOXX Europe 600 Healthcare спадна с 0.7%, след като анализаторите от JP Morgan понижиха рейтинга на акциите на фармацевричната група Novo Nordisk.


description: СДС, които подкрепяха кандидатурата на Гроздан Караджов, ще се съобразят с решението

title: Окончателно: Трайчо Трайков е кандидатът за президент на РБ

maintext:
"Искам да дам шанс на всички, които се чувстват демократи, патриоти и евроатлантици, да имат кандидат за президент в мое лице", каза Трайчо Трайков
© НАДЕЖДА ЧИПЕВА
Кандидатпрезидентската двойка Трайчо Трайков - Съби Събев беше одобрена единодушно на заседание на председателския съвет на блока от лидерите на петте формации миналия четвъртък. Но малко след като беше обявено решението, лидерът на СДС и министър на икономиката Божидар Лукарски заяви пред "24 часа", че партията му "категорично няма да приеме кандидатурата на Трайков", защото той бил скрит опозиционер, а СДС е във властта.
ръководството на СДС потвърди подкрепата си за друг кандидат за държавен глава - народния представител Гроздан Караджов, който е член на Гражданския съвет на РБ и на Изпълнителния съвет.
парламентарните избори, отколкото Трайков на местните избори в общинската листа в цяла София", припомни Лукарски в четвъртък
Кандидатурите на Трайчо Трайков за президент и на ген. Съби Събев за вицепрезидент бяха окончателно утвърдени на заседание на Изпълнителния съвет на Реформаторския блок. Това бе обявено на брифинг, на който присъстваха лидерите и представители на петте формации на десния съюз, след заседанието им в сряда.Изпълнителният съвет е гласувал само за тандема Трайков - Събев, който е събрал над 3/4 подкрепа. Председателят на СДС Божидар Лукарски, който подкрепяше кандидатурата на Гроздан Караджов, каза, че партията му ще се съобрази с решението и ще работи за кандидатурата на Трайков."Искам да дам шанс на всички, които се чувстват демократи, патриоти и евроатлантици, да имат кандидат за президент в мое лице", каза Трайчо Трайков. Той добави, че след заседанието на Изпълнителния съвет е изключително обнадежден, че всички партии ще работят за кандидатурата. Трайков каза, че е номинацията на тези, които искат да живеят в демократична страна, не в диктаторска и автократична, които искат България да принадлежи на свободния свят и единствените сили да са българофили. По думите му избирателите, които застанат зад това, "няма да са наши, ние ще сме техни"."На балотажа смятам да гласувам за себе си. И Конрад Аденауер е избран за президент, гласувайки за себе си", каза още Трайков на въпрос дали на балотажа ще гласува за претендента на ГЕРБ. Миналата седмица той обяви, че на балотаж, в който не участва, ще даде подкрепата си за кандидат на ГЕРБ, "освен ако нямам някакви големи резерви към човека". Тази му позиция предизвика недоволство сред симпатизантите на опозиционната част на РБ.Почти веднага изявлението на Лукарски беше опровергано от зам.-председателя на СДС и депутат Костадин Марков, според когото изказването на икономическия министър било "емоционално" следствие от поведението на ДБГ по време на заседанието на председателския съвет.В сряда обаче, ден преди заседанието за окончателното утвърждаване на Трайков,Зам.-председателя на СДС Румен Христов обясни, че "Караджов е автентичният десен кандидат, защото не е участвал в други правителства като Трайков". И каза, че СДС ще иска отлагане на гласуването за 13 септември. Тази мотивация бе интересна, защото Караджов беше този, който напусна поста си като председател на транспортната комисия в знак на протест срещу провалената съдебна реформа. Партията на Меглена Кунева обаче е твърдо против Караджов."Гроздан Караджов излиза на първо място по подкрепа и в нашето допитване, и в това на ДСБ. Чисто математически и той има повече преференции в най-малкия 24 МИР напреди заседанието. И добави, че "ако ДБГ не бяха наложили "запор" над номинацията на Гроздан Караджов, отдавна щяхме да имаме кандидат".

fasttext_language: bg


description: Въпреки оживеното потребление и високия износ облаците над Испания се сгъстяват

title: Ръст по време на политически блокаж

maintext:
Силният икономически растеж на Испания през 2016 г. се дължи най-вече на благоприятна политика на ЕЦБ и по-евтино евро.
От единадесет месеца насам испанският конгрес не е гласувал нито един закон. Премиерът Мариано Рахой управлява от декември с ограничени правомощия, достатъчни само за да функционира администрацията. Той няма възможност да започва реформи, нито да назначи нов министър, нито дори да прокара бюджет. Въпреки това
и
кономиката расте с над 3% на годишна база, два пъти повече от средния ръст в Европа. Потреблението се размърда
,
имотният пазар започна да се възстановява, а
туризмът изживява златни дни,
след като конкурентни дестинации като Турция, Франция и Тунис изгубиха популярност заради терористични атаки
. Износът
пък
отбеляза ръст от 2.3% през първата половина на 2016 г. и така
испанската икономика изглежда
във форма
.
Колелото на късмета се завъртя още със значителното поевтиняване на петрола
през 2014 г.
, тъй като Испания е един от най-големите вносители на нефт в ЕС. "Спадът на петролните цени доведе до "освобождаване" на доход, който можеше да се пренасочи към друг вид потребление, както и до забавяне на инфлацията, което подобри реалната покупателна способност", коментира
пред "Капитал"
Хосе Амор,
макроикономически анализатор от мадридския тинк-танк Analistas Financieros Internacionales
. Потреблението беше стимулирано и от действията на ЕЦБ (по-ниски лихви, изкупуване на активи), които
подобриха цената на финансиране за банките и за държавите,
добавя той
. Това се пренесе по веригата и доведе до по-евтини кредити за населението и повече средства за харчене. Добре дошло
се оказа
и
поевтиняването
на еврото,
тъй като
подобри конкурентоспособността на испанските стоки. Именно това
,
заедно с
оживлението на европейските пазари, задвижи испанския износ.
От вътрешните
фактори основният е
трудовата реформа
на Рахой от предходните години
, с ко
я
то се въведоха
по-гъвкави условия
за работодателите. Това помогна за
възстановяването на трудовия пазар.
Чрез реформата се
понижи необходимия
т
праг на ръст на БВП, след който икономиката започва да създава нови работни места,
смята Хосе Амор
.
Възстановяването на трудовия пазар обаче
засега е
само частично.
Б
езработица
та
не
пада
под 20%,
като
остава втората най-висока в еврозоната (първа е Гърция) и е доста
над предкризисните нива
(
8.5% през 2008 г.
)
. П
рез август
безработицата всъщност
започ
н
а да расте поради настъпващия край на летния сезон в туризма.
Това не е обнадеждаващо,
още повече
че от заетостта зависи и поддържането на вътрешното търсене, което изигра важна роля за добрия ръст на икономиката.
"Испанската икономика
всъщност
се представя само относително добре.
Ако
безработицата не
се увеличава повече, то е защото броят на хората, които се обезкуражават и не търсят активно работа, расте. А заетостта изглежда, че
се увеличава,
защото се подписват много договори, които са само за по няколко часа на ден", посочва пред "Капитал"
Хуан Лопес, икономически преподавател от Университета в Севиля. Освен това новосъздадените работни места са с много по-ниско качество (като защита и заплащане) отколкото бяха тези преди реформата, добавя Хосе Амор.
Испания има ангажимента до
15 октомври да представи
пред еврозоната проектобюджета си за 2017 г., в който да
присъстват мерки за намаляване на дефицита. Обаче без правителство това няма как да стане. Междувременно
Moody's Investor Service
вече
предупреди, че проточилата се политическа несигурност се отразява негативно и очаква както отслабващ
икономически
ръст, така и продължително лошо представяне на фиска през
2017 г.
През последните месеци тревата в испанския двор изглежда по-зелена спрямо предходните 5-6 години – въпреки липсата на истинско правителство икономиката на страната по всяка вероятност ще порасне с над 3% през 2016 г. Това звучи завидно на фона на икономическите проблеми в други средиземноморски страни като Гърция и Италия и гръмките заглавия в чуждите медии от типа на "Няма правителство, няма проблем", "Испанската икономика лети", зачестиха.В самата Испания настроенията не са толкова приповдигнати – нито спрямо икономиката без правителство, нито спрямо тази с какво да е правителство. Първо, защото ключовите фактори за доброто икономическо представяне тази година са преди всичко добро стечение на външни обстоятелства. И второ, защото при надвисналата опасност от трети избори в рамките на една година все още крехкото доверие на инвеститорите и на потребителите ще отлети много по-бързо, отколкото беше възвърнато. Освен това Испания трябва да се справи с предизвикателството да намали бюджетния дефицит до под 3%. Впрочем по-големите държавни разходи допринасят за ръста на БВП, но междувременно държавният дълг също се увеличава. Така място за илюзии колко лесно се възстановява Испания със или без правителство няма."Всичко това доведе до парадокс: правителството започна точно такава политика, каквато казва, че не трябва да се води – вдигане на разходите", казва Лопес. Повишаването на разходи донякъде е обусловено от провеждането на два поредни парламентарни вота и невъзможността на служебния премиер да внася реформи. Въпреки това нарастването на харчовете, при положение че Испания едва се размина с глоба през юли от Европейската комисия за прекомерния си дефицит, е доста притеснително.Данните за бюджетния дефицит през първите седем месеца на годината показват, че той се е повишил с 20% спрямо същия период на 2015 г., пише икономическият журналист Хоакин Естефаниа за El País. Испания расте повече от останалите страни, защото има по-голям дефицит, казва той. "Дефицитът вече достигна 2.6% от БВП за периода януари-юли, много повече от записаното в бюджета за цялата 2016 г. Което и да бъде следващото правителство, няма да успее да приложи изборната си програма, с която се е кандидатирало на изборите от 20 декември", предупреждава Естефаниа. Освен това страната трябва да постигне дефицит от максимум 2.2% от БВП в края на 2018 г., но за това са нужни доста усилия. При неуспех Испания ще плати глоба от 5.5 млрд. евро, а европейски фондове на стойност 1 млрд. евро ще бъдат замразени.Всъщност рискът от санкции и сега е сериозен -За малкия бизнес в Испания обаче не само ситуацията в страната е рискова. Пред "Капитал" собственик на средна фирма за счетоводни услуги от Барселона, пожелал анонимност, обяснява, че доверието в бизнес средата е ниско и поради несигурността в цяла Европа. Според него маржовете на малките и средните фирми в страната са много тесни в момента и ще им трябва по-висока добавена стойност, за да оцелеят, но оценява перспективите пред тях по-скоро като стабилни.Разбира се, основният риск за бизнеса и икономиката остава кога ще се сформира правителство в страната. Ако несигурността продължи, "мерките, които в крайна сметка едно ново правителство ще трябва да предприеме, ще са много по-травматични. По-важно обаче ще бъде каква ориентация ще има новото управление", смята Хуан Лопес. Според него Испания се нуждае от дълбока фискална реформа, която ще позволи да се събират приходи, без това да води до потискане на икономиката, промяна на модела на производство към повече устойчивост и дълбока промяна на институциите.Хосе Амор е донякъде по-оптимистичен и смята, че динамиката на пазара на труда с високото потребителско и бизнес доверие заедно с благоприятните финансови условия засега играят по-важна роля от политическите рискове. Той добавя обаче, че "когато и ако попътните ветрове изчезнат, страната ще се нуждае от стабилно правителство, което да се справи с много от структурните проблеми – Каталуня, модела за финансиране на регионите, фискална реформа и структурен дефицит, либерализация на пазара за стоки и услуги, пенсиите и т.н." С други думи, не може да се говори за испанско икономическо чудо, а само за моментен отдих. И ако политиците не намерят начин най-после да съставят правителство, той може да струва скъпо на временно успокоената испанска икономика.


description: През 2015 г. компанията е имала повече от 20 млн. клиенти в целия свят

title: "Дневник": Thomas Cook е довел с 34% повече туристи в България

maintext:
Thomas Cook Group
Thomas Cook
Thomas Cook
туроператори
Очаква се броят на туристите в България от всичките пазари на британския туроператор Thomas Cook да надхвърли 200 хил. през това лято, което е увеличение с 34 на сто в сравнение с 2015 г., съобщиха от Министерството на туризма. Прогнозите са, че ръстът ще се запази и през следващия летен сезон, а общият брой на туристите ще достигне 250 хил., което е абсолютен рекорд за туроператора, откакто работи на пазара в България.Това е станало известно на среща на министъра на туризма Николина Ангелкова с Петер Фанкхаузер, генерален изпълнителен директор на Thomas Cook Group, и Бьорн Сандстрьом, главен търговски мениджър на фирмата, предава "Дневник" "За нас е много важно партньорството с големите туроператори като Thomas Cook и се радвам, че то дава толкова добри резултати в кратки срокове", е казала министър Ангелкова. Тя е подчертала, че през този сезон България се утвърждава като една от най-предпочитаните дестинации в региона и се отбелязват сериозни увеличения от редица пазари. Сред най-големите от тях е Германия, като се очаква да приемем около 125 хил. германски туристи през лятото само по програмите на, е станало известно на срещата.Петер Фанкхаузер е подчертал, че е много важно да се продължи работата в България за гарантиране качеството на туристическия продукт и увеличаване на инвестициите в подобряване на материалната база. Обсъдени са били и възможностите за организиране на обучения за квалификация на кадрите в туристическия сектор с представители на. През 2015 г.са имали повече от 20 млн. клиенти, а годишният им оборот надхвърля 7.8 млрд. евро. Това ги превръща в един от водещитев световен мащаб, който развива дейност в 15 страни.


description: Затягат се правилата за интернет неутралност

title: ЕС обяви за незаконно блокирането на реклама от телекоми в цялата мрежа

maintext:
© Reuters
интернет неутралност
Британският мобилен оператор Three, който пробва да блокира реклами в мрежата през последните месеци във Великобритания, и преди е изразявал увереност, че няма да наруши регулациите за
в Европа. Компанията отказва всякакви коментари преди официалното представяне на своя продукт, блокиращ реклами. Но все още смята, че стратегията й да позволява на клиентите си да избират дали да се възползват от услугата би била в унисон с правилата, свързани с блокирането на реклами в цялата мрежа.
Ovum,
BEREC
интернет неутралност
интернет неутралност.
Three
Плановете на европейските компании за мобилни телефони да блокират реклами в мрежите си претърпяха неуспех, след като новите правила за телекомите в Европейския съюз (ЕС) обявиха за незаконен целия процес, пише Financial Times.Софтуерът, който блокира появата на реклами на смартфоните, се оказа изключително популярен сред потребителите. Това накара някои компании за мобилни телефони да обмислят въвеждането на блокиране на реклами в цялата мрежа, за да задоволят желанията на клиентите.Но указанията, публикувани от органа на европейските регулатори в областта на далекосъобщенията (BEREC), съветват местните регулатори на телекоми, че макар потребителите да могат да инсталират приложения за блокиране на реклами на телефоните си, блокирането в цялата мрежа трябва да бъде забранено.Клауза от правилата на BEREC относнота гласи, че телеком компаниите "не трябва да блокират, забавят, променят, ограничават или дискриминират рекламата, когато осигуряват услуги за интернет достъп". Указанията сега ще бъдат прехвърлени на местните регулатори, които ще трябва да ги приложат.интернет неутралностМатю Хоует, анализатор от консултантската фирматвърди: "Тези, които се занимават с реклама, са изпитали облекчение, след като са прочели указанията наотноснота, тъй като те гласят, че блокирането в цялата мрежа е против принципите, съставляващи регулациите на ЕС заБлокирането на рекламите в цялата мрежа, което обмислят оператори катовъв Великобритания, ще бъде забранено освен ако обемът на трафика, свързан с рекламите, не е толкова голям, че нарушава работата на мрежата за всички останали."ЕС също така затяга правилата за интернет неутралност, информира онлайн изданието The Verge. На доставчиците е забранено да ограничават скоростта на интернет достъпа под определените тарифи с изключение на две конкретни причини. Първата е, когато мрежата не издържа на претоварването, и втората е, когато на компанията е наредено да го направи чрез съдебна заповед. Това пояснение липсваше в първоначалните правила и създаваше притеснения, че интернет доставчиците ще могат да дават предимство на определено съдържание и услуги за сметка на други.Подобно правило се въвежда и при прехвърляне на договорения с потребителя трафик на максимална скорост. Забранено е след прехвърлянето на трафика да има услуги, които не се влияят от това, и продължават да са достъпни с пълната си скорост. Забранено е и да се блокират напълно само определени услуги, когато трафикът е изчерпан. Всички трябва да се третират по един и същ начин. Доставчиците ще имат право да дават по-добра скорост на услуги, които не са директно обвързани с интернет. В това число са поставени при отдалечен достъп до системи, гласови обаждания по LTE и някои форми на IP телевизия.


description: Книжата на компанията се понижиха в началото на сесията с над 7% и вече са на историческо дъно от 9,9 евро. DAX беше единственият основен индекс на...

title: Deutsche Bank отново поведе европейските банкови акции надолу

maintext:
Книжата на компанията се понижиха в началото на сесията с над 7% и вече са на историческо дъно от 9,9 евро.
DAX беше единственият основен индекс на червено в четвъртък, като днес отваря с понижение. CAC 40 се понижава с 1.75%, като надолу го водят банковите акции. Книжата на Societe Generale губят 4%, тези на BNP Paribas поевтиняват с 3.53%, а емисията на Credit Agricole губи 3.66% от цената си. Същото се случва и в Лондон, като основните банкови акции са на червено, а FTSE 100 се свива с 1.34%. Euro Stoxx 50 се понижава с 1.77%, като акциите на италианската Intesa Sanpaolo губят 3.80%, а емисията на Banco Santander понижава цената си с 3.50%.
Информацията е актуална към 10:10ч.


description: Прокуратурата няма да проверява твърденията на бившия мажоритарен собственик на фалиралата КТБ Цветан Василев, направени в интервю пред проекта "КТБ...

title: Прокуратурата няма да проверява твърденията в интервюто на Цветан Василев

maintext:
Прокуратурата няма да проверява твърденията на бившия мажоритарен собственик на фалиралата КТБ Цветан Василев, направени в интервю пред проекта "КТБ - какво се случи" и "Капитал" преди няколко дни. Това e отговорила на въпрос на "Дневник" говорителката на главния прокурор Румяна Арнаудова. Тя е уточнила, че след като Софийската градска прокуратура се е запознала с изнесените от Василев данни е преценила, че няма основание да се самосезира и да започва проверка за истинността на информацията.
В петък президентът Росен Плевнелиев също призова прокуратурата да започне проверка на фактите, изнесени в интервюто на Цветан Василев.
В интервюто Василев посочва конкретни фирми, имена и сделки, очертаващи цяла една схема от олигархичен тип на обвързаности и политическа корупция.


description: Въпреки краткия срок регулаторът успя да разпредели задачите на отстранения одитор РСМ

title: КФН избра нови одитори за прегледите в небанковия сектор

maintext:
Председателят на КФН Карина Караиванова отново заяви твърдо намерение прегледите да приключат до края на годината
© НАДЕЖДА ЧИПЕВА
След като в началото на месеца Комисията за финансов надзори отстрани от прегледите на застрахователите и пенсионните фондове "РСМ България", регулаторът му избра заместници. Срокът беше изключително кратък, като самите компании трябваше да са дали по два предпочитани одитора до 12 септември и по информация на "Капитал" част от компаниите не са успели да си осигурят проверяващ и управляващият комитет по прегледите им е назначил такъв служебно. Все пак КФН спази обявения срок за окончателното разпределение и на 15 септември обявиЧетирите дружества от групата на "Евроинс", както и двете от групата на "Лев инс" попадат при Mazars. Френската компания беше консултант при двете банки, където аналогичните проверки наложиха най-сериозни корекции - ПИБ и Инвестбанк.Групата на ЦКБ (застрахователите "Армеец" и "ЦКБ живот", както и пенсионните фондове "ЦКБ-Сила") ще бъдат проверявани от румънското поделение на KPMG. Другата група, свързани с "Химимпорт" дружества - "Съгласие", е разделена. Застрахователите отиват към "Делойт одит", което при предишното разпределение не беше избрано от нито една компания. Пенсионната компания ще се проверява от HLB Bulgaria, което вече имаше спечелени четири от деветте осигурителни дружества на пазара. Дружествата на "Алианц" и от двата сектора ще се проверяват от PwC, a "Бул инс" - от Milliman.Сега поднадзорните компании на КФН са длъжни да сключат договориСпоред обявеното от КФН при тях проверката започва отначало и практически незабавно. Отстраняването на РСМ, който беше спечелил най-много компании за проверка, се наложи, след като насред течащите прегледи КФН и европейският регулатор EIOPA установиха, че одиторът е подавал невярна информация и вероятно е фалшифицирал документи. РСМ категорично отхвърли обвиненията и заяви, че ще прави собствена проверка. Вероятно от компанията ще обжалват, а по информация на "Капитал" е възможно да възникнат и спорове с компаниите в сектора по отношение на вече направените плащания към РСМ.Другата опасност е заради смяната процедурата, която беше отложена веднъж от предишния председател на КФ Стоян Мавродиев, отново да се забави. "Направихме необходимото, за да можем да определим новите проверяващи по най-бързия начин. Потвърждавам категоричното ни намерение проверките на този сектор да приключат до края на годината", увери наследникът му на поста Карина Караиванова.


description: Новият проект Bike Pins прави от светлоотразителите не само полезен велоаксесоар, но и носител на изкуство

title: 13 български светулки

maintext:
Bike Pins
"Те са готини през деня и още по-готини през нощта." Това пише за новите светлоотразители за колелета Bike Pins на страницата им в Kickstarter. Но освен хитър и оригинален дизайн, който се забелязва веднага и с просто око, те имат и полезна функция – с тях ще станем по-видими на пътя. Ако това не е достатъчно, за да впечатлят някого, има и още: графиките са създадени от български художници; закрепят се бързо и лесно; част от парите от продажбата им отиват за благородна кауза и в момента имат нужда от подкрепа.Създател на Bike Pins е Данаил Лазаров, който, когато не кара колело в планината или не създава прототипи, се занимава професионално с видеомонтаж. Имал е и магазин за велосипеди, но го затваря, защото го изморява твърде много, без да му дава вдъхновението, което търси. През цялото време обаче Данаил мечтае за нещо свое. "Исках да имам идея, която да развивам. Да създам продукт, който сам съм измислил, не просто да продавам велосипеди и части."Докато се стигне до идеята за Bike Pins, се появяват още няколко – четири-пет всъщност. Но за всяка от тях има вече разработени пазари и не е нещо уникално. В идеите, от които по-късно се отказва, Данаил стига до един тривиален за много колоездачи проблем: какво да прави с нещата – жила, кабели, които са около рамката на велосипеда, дразнят и пречат. След като попада на курс за прототипиране (сложно звучащи неща като работа с 3D принтер, лазер, програмируема фреза), му хрумва, че може да си направи сам малки държачи за жилата на колелото."Просто ми трябваха", казва Данаил, който е и запален колоездач. Докато месеци наред прави различни проротипи на държач, му хрумва, че може да ги използва за закрепяне на, общо взето, всичко. "Бях направил няколко прототипа, бяха монтирани върху рамката на колелото и вършеха отлична работа. Оттам дойде идеята, че реално мога да ползвам тези държачи за всичко, включително за графичен елемент."Първоначално той няма намерение да е светлоотразител, а просто картинка. Но постепенно идеята се развива и Данаил вижда, че освен изглеждащо интересно, може да създаде нещо, което да бъде и полезно. "После ги промених още, за да не са само за захващане по рамката, а навсякъде по колелата.""Навсякъде" в случая означава наистина навсякъде по колелото, където няма триене. За разнообразие може и да се мести позицията на пинчето – закрепва се с държача и свински опашки. "И Вселената сигурно се държи на свински опашки, е, и малко дъктейп."Колкото и просто да звучи идеята, след много ровене в интернет и разпитване, Данаил разбира, че тя е уникална. "Реално погледнато, продуктът е нещо ново, което досега не е правено. А съм търсил много. Стандартните светлоотразители пък нямат много разновидности, скучни са."С потенциала за закрепване почти където си поискаш по велосипеда, Данаил открива още една голяма възможност на своята идея – да я свърже с изкуството. Това се случва още с първия графичен прототип, който се ражда в главата му – метълската ръчичка с отчупен пръст, която илюстраторката Ивелина Кирилова рисува. "Това е любимата ми графика, първата. Затова и именно тя изпъква толкова много в Kickstarter."Освен с нея на страницата на сайта за споделено финансиране проектът Bike Pins присъства с още 14 графики, поставени върху светлоотразители. Почти всички от тях, общо 13, са дело на български художници. Освен Ивелина Кирилова изкуството си върху Bike Pins са оставили графити артистът Георги Димитров, известен още като Erase, и аниматорът Кирил Иванов. "В концепцията на продукта е заложена идеята да продава графика, добра графика, правена в България, а не просто хитри картинки", разказва Данаил.За да стигне до продукт, който е готов да представи в Kickstarter, Дани минава през дълъг път. Случва се цели две години след началото на борбата със стърчащите жила, куп прототипи, няколко рисунки и много тестове (включително оставяне във фризера, накисване във вода, нагряване). Той обаче прави кампанията, за да ги произвежда много по-лесно, в по-големи количества и на по-ниска цена.Освен да превърне Bike Pins в продукт, с който "хората да се забавляват и след който се обръщат по улицата", Данаил има още една голяма мечта: "Искам, ако продуктът успее да се лансира, по един долар от всеки светлоотразител да отива в специален фонд. Мечтата ми е чрез този фонд да се купуват колела за деца от домове за сираци. Искам да дам нещо на тези деца, защото като малък за мен да имам колело беше най-ценното. Като си представя сега, че има деца, които нямат тази възможност, много ми се иска да направя нещо по въпроса."Повече зана kickstarter.com


description: Отсечката ще се модернизира от хасковската АБ срещу 120 млн. лв.

title: КЗК отхвърли жалбата на "Актор" по търга за жп линията до Елин Пелин

maintext:
След ремонта проектната скорост на железния път трябва да достигне 160 км/ч
© Цветелина Белутова
Обединение "Келет АБ" спечели с най-ниска цена и с най-много точки за техническа оферта
Единствено "Актор" е обжалвала отстраняването си. Към офертата й са приложени фотокопия на двата сертификата, подписани и подпечатани от гръцкия адвокат Апостолос Дандамис. Той обаче не е посочен като пълномощник на "Актор" в България, следователно офертата се приема за непълна както от тръжната комисия в НКЖИ, така и от КЗК. Въпреки предоставения петдневен срок на компанията да попълни липсите тя е изпратила само писмени обяснения, но не и подписани от упълномощените представители сертификати. Жалбата е оставена без уважение, а на "Актор" са присъдени съдебни разноски от 500 лв. Фирмата може да обжалва решението на КЗК пред Върховния административен съд (ВАС) в 14-дневен срок. От компанията не бяха открити за коментар.
Поръчката
Поръчката за модернизацията на отсечката от Централна гара София до Елин Пелин включва проектиране и строителство, като след ремонта проектната скорост на железния път трябва да достигне 160 км/ч за пътническите влакове и 120 км/ч за товарните. По протежение на линията, която минава през редица населени места, ще има нови шумозащитни съоръжения и огради, които да предотвратят инциденти при неправилно пресичане. Ще се ремонтират и ще се изградят нови пешеходни подлези и надлези. Срокът за изпълнение е 48 месеца.
НКЖИ избра за изпълнител участникът с най-ниска оферта и с най-малък опит в жп поръчките - обединението на АБ, Хасково, и на унгарската "Келет - УТ". Тя се е явявала в няколко инфраструктурни търга у нас като партньор на български фирми и е била подизпълнител на "Хидрострой" (новият собственик на "Водстрой 98").
Разследване на "Капитал" от миналата седмица показа, че АБ повтаря модела на свързваната доскоро с депутата Делян Пеевски "Водстрой 98", която за кратко успя да се издигне до лидер в бранша благодарение на огромните по обем спечелени обществени поръчки. Индикациите са, че след оттеглянето на Пеевски и формалния собственик Иван Мирински от "Водстрой" тандемът се е преместил в хасковската компания. От АБ са категорични, че смяна в собствеността няма.
Комисията за защита на конкуренцията е отхвърлила жалбата на гръцката строителна "Актор" срещу класирането в търга за модернизация на жп линията София – Елин Пелин, става ясно от регистъра на КЗК. През юли Национална компания "Железопътна инфраструктура" избра за изпълнител хасковската АБ в обединение с унгарската "Келет - УТ", които нямат опит в жп сектора у нас. Те предложиха най-ниска цена за изпълнение от 120 млн. лв. без ДДС в поръчка, финансирана от Механизма за свързаност на Европа. Тя бе привлякла шест оферти на местни и чужди компании. Същевременно тръжната комисия отстрани два от чуждестранните участници в търга - "Актор" и Обединение "Тракция - Балкани", съставено от полските "Тракция" и "Торпройект".От протоколите на комисията става ясно, че гръцката фирма е отстранена, защото не е представила заверено копие "Вярно с оригинала" на сертификат за управление на качеството и на сертификат за управление на околната среда. Полското обединение "Тракция" е отпаднало заради непълни графици и невключени дейности в офертата. Техните ценови оферти не са отворени.


description: Есенната мисия на фонда обръща внимание върху емиграцията като проблем, по който трябва да се работи

title: МВФ препоръчва борба с корупцията и реформи в държавните предприятия

maintext:
Ръководителят на мисията за България Реза Бакир (вдясно) и Алехандро Хайденберг, постоянен представител на Международния валутен фонд (МВФ) за България и Румъния, прогнозираха, че Brexit може да се отрази индиректно върху българския износ
© АНЕЛИЯ НИКОЛОВА
Двойно по-малък дефицит в края на годината
Очакванията на Министерството на финансите са дефицитът в края на годината да е под 1% от БВП, или двойно по-нисък от планирания със закона за бюджета. Това стана ясно от думите на финансовия министър Владислав Горанов по време на парламентарния контрол в петък. Според него това ще позволи голяма част от предвидения ресурс за финансиране на дефицита да бъде спестен във фискалния резерв. Сумата ще е достатъчна, за да може да се извършат плащанията по дълга през 2017 г. "Както анонсирах още преди месец, планираме лимитът за нов дълг в бюджета за 2017 г. да бъде нула", заяви Горанов. През тази година правителството изтегли близо 4 млрд. лв. нов дълг от международните пазари. Освен това от вътрешния пазар набави допълнително 500 млн. лв. Тези пари влязоха във фискалния резерв и към юли по сметките на БНБ имаше 13 млрд. лв. (без да се броят 1.5 млрд. лв., които са вземания от ЕС). От натрупаните средства 1.9 млрд. лв. ще отидат за погасяване на еврооблигация с падеж юли 2017 г. Тя бе емитирана от бившия финансов министър Симеон Дянков през 2012 г.
В същото време Горанов заяви, че няма да има съзнателно окастряне на разходите. Данните към юли показаха, че изпълнението на капиталовите разходи спрямо заложеното в закона за бюджета е едва 13%, като за цялата година са планирани 6.1 млрд. лв. Това означава, че предстои ударно харчене през последните няколко месеца на годината. Междувременно приключи мисията на МВФ в България, като техните очаквания са бюджетният дефицит през 2016 г. да е 0.8% от БВП.
Рисковете пред България са дългосрочни и са свързани с липсата на напредък в няколко сектора - борба с корупцията, по-добро управление на държавните предприятия, подобряване на демографията чрез политики за задържане на младите хора в страната. Това са част от заключенията на експертите от Международния валутен фонд (МВФ), чиято редовна мисия, водена от Бакир Реза, приключи на 16 септември. Според тях сега е моментът за започване на реформи в тези области, за да може страната ни да си гарантира стабилност в дългосрочен план.От фонда заявиха, че ревизират нагоре прогнозата си за икономически растеж през тази година до 3% от брутния вътрешен продукт (БВП), а догодина - с 2.8%. Двигател ще е позитивното развитие на европейските икономики, както и подобрението на вътрешното потребление в България. В по-дългосрочен план растежът ще е пряка функция на положените усилия за реформи.От МВФ подкрепят намерението на правителството да се стреми към премахване на бюджетния дефицит през 2020 г. (виж карето). Това би позволило да се изградят фискални буфери за посрещане на евентуалните шокове, които може да се появят заради проблемите на предприятия в енергетиката или финансовия сектор. Ако намеренията за спестяване на очакваните приходи обаче не се материализират, има място за допълнителни данъчни мерки, като например вдигане на данъците върху имотите, посочват от МВФ. Постигането на балансиран бюджет би помогнало на България да намали равнището на държавния дълг до 25% от БВП, посочват още експертите и добавят, че това е от значение за поддържането на валутния борд.От МВФ препоръчват правителството да отчита като бъдещ риск и натиска, който ще оказват върху публичните финанси работещите на загуба държавни предприятия, общините в лошо финансово състояние и поставената под въпрос жизнеустойчивост на частните пенсионни фондове. От мисията възлагат надежди, че течащите в момента проверки в индустрията ще достигнат до проблемите и ще помогнат за вземането на необходимите мерки.От МВФ нямат забележки по начина, по който бяха извършени прегледът на качеството на активите (AQR) и стрес тестовете в банковия сектор. Изтъква се, че две банки, сред които и най-голямата институция с българска собственост на пазара, трябва да укрепят капиталовите си буфери. Ако не успеят да го сторят в дадения им срок, ще бъде важно за институциите своевременно да интервенират, посочват от мисията. Описвайки сценариите около двете банки, от фонда допълват още, че "привличането на нови, добросъвестни инвеститори би помогнало за подобряване на доверието и управлението".Според външните експерти БНБ трябва да използва информацията, получена по време на AQR-а и стрес тестовете, за да въведе по-рисково базиран подход в надзора и оценката на банките. Освен това "трябва да бъдат осигурени адекватни ресурси, за да може да се извършват още инспекции", пише в заключението от есенната мисия на МВФ. Институцията смята, че е необходимо да се подобри нормативната рамка, за да не остава възможност крайните собственици на банки да остават прикрити, а също и да се кредитират свързани лица. Препоръчва се работа по намаляване на лошите заеми на банките, преглеждане на законовата рамка за несъстоятелност и подсигуряване на възможности за капитализиране на Фонда за гарантиране на влоговете в банките и Фонда за възстановяване и преструктуриране на банки.Корупцията е ключов проблем, който пречи на държавата, и срещу нея трябва да се противодейства с по-адекватно ново законодателство, без поправки, които компрометират ефективността му, е становището на мисията. Според представителите й трябва да се създаде една агенция, която има адекватни правомощия и независимост. Тя да консолидира дейността на съществуващите в момента няколко подобни структури в държавата, които, както се изтъква в забележките на МВФ, работят без координация помежду си. За да е успешно противодействието на корупцията, е належащо и да напредне реформата в съдебната система.Държавните предприятия са друг сектор, който трябва да бъде реформиран според МВФ. Това може да стане чрез обособяване на специално звено, което прави мониторинг на данните за финансовото им представяне. Препоръчва се в бордовете на такива дружества да се назначават професионалисти. Фондът смята, че е нужна промяна в регулациите, която да отвори достъпа на международните инвеститори до секторите, в които държавните фирми са доминиращи. Това би повлияло върху продуктивността в икономиката като цяло.Емиграцията е тема, по която фондът досега не бе обръщал внимание на българското правителство, но този път присъства заради допълнителния натиск, който този интензивно протичащ процес оказва върху състоянието на държавата. Тя трябва да се ограничи чрез създаване на перспективи за заетост в страната. Не може да се разчита само на догонването на европейския жизнен стандарт, защото без реформи и с решаване на проблемите на парче перспективата е това да се случва твърде бавно. Необходими са активни политики на пазара на труда и привличане на качествени инвестиции в сектори, които създават работа и биха върнали българските емигранти от чужбина.От МВФ коментират и необходимостта от по-добро усвояване на средствата, но успокояват, че забавянето покрай транзитния период ще се навакса в следващите години. В геополитически план мисията смята, че заплахите за България идват от евентуално по-бавно възстановяване на европейските икономики, от които зависи експортът, както и от възможна продължителна нестабилност в Турция. Емигрантски вълни не фигурират в заключенията на МВФ като някаква форма на заплаха за стабилността в България.


description: Министерството на образованието и науката обяви обществена поръчка за избор на оценители по европейската си програма

title: Международни експерти ще оценяват проектите за нови научни центрове

maintext:
"Целта е да се осигурят качествени международни оценители, които ще отсеят проекти за създаването на устойчиви центрове", коментира зам.-министърът на образованието и науката Красимир Киряков.
© Георги Кожухаров
Проектите за центрове за върхови постижения и центрове за компетентност, които ще кандидатстват за общо финансиране от 350 млн. лв. по оперативна програма "Наука и образование за интелигентен растеж", ще бъдат оценявани от международни експерти.В понеделник Министерството на образованието и науката (МОН) обяви обществената поръчка за избор на оценител, която е с прогнозна стойност от малко над 2 млн. лв., а оферти могат да се подават до 26 октомври.Тези нови центрове трябва да повишат качеството на научните изследвания и развитието на иновациите в България.Идеята на търга е да гарантира, че проектите за научни центрове ще бъдат оценявани и класирани от независими експерти с опит в съответните научни области и без връзка с потенциалните кандидати по тази ос на оперативната програма.Ключово е изискването всеки от експертите през последните пет години да не е бил и да не е в трудови, служебни и/или договорни отношения, както и да няма съвместни публикации с научните организации или с лица, за които им е известно, че са кандидати, партньори или под каквато и да е форма участват в проект за научен център. Задължително изискване е и отличното владеене на английски език.Критериите в обществената поръчка са доста строги и ако бъдат спазени, имат шанс да са първата стъпка към качествени научни центрове. "Целта е да се осигурят качествени международни оценители, които ще отсеят проекти за създаването на устойчиви центрове", коментира при обявяването на поръчката зам.-министърът на образованието и науката Красимир Киряков.Екипът на бенефициента трябва да има координатор с минимум пет-годишен опит, свързан с управлението на проекти, както и експертен екип от независими учени с минимум десет години професионален опит в съответната научна област. Проектната и научната експертиза на екипа са критериите с най-голяма тежест при кандидатстването, а след тях са международният опит, географският баланс и управлението на риска. Желанието на МОН е в екипа да присъстват експерти от поне пет различни държави, за да има шанс да приложат опит от успешни практики. Максимална оценка ще получат тези участници, чиито членове имат експертиза, доказана с научни публикации и цитирания в списания с импакт фактор през последните пет години.Участниците освен това трябва да имат минимален общ оборот през последните две години в размер на 3 млн. лв., като минималният оборот в сферата от обхвата на поръчката през последните две години трябва да е 2 млн. лв. През последните три години участниците трябва да са изпълнили най-малко две услуги с предмет и обем, идентични или сходни с тези на поръчката.В процедурата може да участват български или чуждестранни физически или юридически лица и техни обединения. Ако са български, обаче, ще трябва да са намерили достатъчен брой международни експерти за екипа си, защото повече точки се печелят, ако има хора с опит от повече представени държави.Оценителите ще анализират проектните предложения и научния потенциал на кандидатстващите за изграждане на научен център организации, както и на партньорите по проектите. Те ще бъдат членове на оценителни комисии, чиито председатели и секретари ще бъдат служители на Управляващия орган на оперативната програма.Плановете са програмата да финансира три до четири центъра за върхови постижения и осем до десет центъра за компетентност в четири приоритетни за страната области: мехатроника и чисти технологии, информатика и информационни и комуникационни технологии, индустрия за здравословен живот и биотехнологии и нови технологии в креативните и рекреативните индустрии.Центровете за върхови постижения трябва да имат дългосрочни програми за развитие на научните изследвания и да докажат добро качество, количество и въздействие на научната си продукция. Центровете за компетентност пък ще имат приложен фокус и важен критерий, за да бъдат финансирани, ще бъде връзката им с бизнеса и ползата от изследванията им за икономиката на страната и на региона, в който се намират.


description: "Лидл" откри първия си магазин от ново поколение в България, Кандидатстването за "Продукт на годината 2017" вече е отворено, "Кока-Кола ХБК" е световен лидер в устойчивото развитие за сектор "Напитки" в класация на "Дау Джоунс", "Изида" внедри продукта за справки и анализ на данни RI, "BILLA България" е "Национален шампион" на Европейските бизнес награди

title: Седмични новини за ритейл

maintext:
1
2
3 © Анелия Николова
1
2
3 © Капитал
1
2
3 © Капитал
"BILLA България" отново е "Национален шампион" на Европейските бизнес награди, съобщиха от компанията. Веригата се сдоби с този приз за втора година, след като представи своите топ проекти и инициативи в сферата на корпоративната социална отговорност и опазването на околната среда.
Тази година компанията издаде първия си доклад за своите постижения в страната в сферата на корпоративната социална отговорност за периода 2010 – 2014 г. Част от постиженията са: намаляването на емисиите на парникови газове с 15%, рециклирането на 72% от отпадъците през 2014 г., оползотворяването на около 30% от общото количество биоразградими отпадъци от магазините на веригата в София, като те се преработват до получаването на биогаз, използван за генериране на електроенергия.
Следващият кръг на Европейските бизнес награди ще започне на 14 септември, когато BILLA ще представи страната ни и ще се състезава с компании от 34 държави. Победителите от този кръг ще бъдат обявени в началото на 2017 г.
Страницата е подготвена от екипа на "Регал" (regal.bg). Вашите новини от сектора очакваме на e-mail: editors@regal.bgПървият магазин на "Лидл" в България, построен изцяло по новата концепция, която веригата въвежда в световен мащаб, отвори врати в жк "Младост" в София. Новата концепция се изразява в промяна в дизайна, функционалността и енергийната ефективност на сградата. Това е първата и единствена по рода си интелигента сграда в ритейл сектора в България, проектирана и изпълнена с фокус върху опазването на околната среда, твърдят от веригата. Като следваща стъпка предстои монтирането на фотоволтаични панели на покрива на магазина и 2 станции за зареждане на електрически автомобили на паркинга."И в новата концепция, с променения дизайн и архитектура, клиентите ще открият това, което е най-характерно за ДНК-то на Lidl – оптимално съотношение качество - цена. Откриването на този магазин е потвърждение за нашия дългосрочен инвестиционен ангажимент и развитие на бизнеса в страната", каза Милена Драгийска-Денчева, управител на "Лидл България".Тя поясни, че българският магазин отваря врати по-малко от година след премиерата на новата концепция в Италия. Той е 20-ият за София, третият за "Младост" и десетият "Лидл" в света, притежаващ BREEAM сертификат за устойчива сграда от най-високо ниво.Всички следващи магазини "Лидл" в България (които са самостоятелни обекти) ще бъдат построени по този модел. До края на годината предстои да бъдат отворени магазинът в Sofia Ring Mall и първият магазин на веригата в Благоевград. През 2017 г. планираме да открием поне още 5", каза Милена Драгийска-Денчева.Мисли се и за редизайн на съществуващите магазини, но той ще бъде осъществяван по-плавно, тъй като най-старите от тях са на шест години, а средната възраст е три години и половина. Стана известно, че като начало ще бъдат обновени първият "Лидл" в жк "Младост", този на ул. "Резбарска" и обектът в жк "Дружба".Кандидатстването за престижната международна награда за иновации в потребителския сектор "Продукт на годината 2017" вече е отворено. Крайният срок е 31 октомври 2016 г. Номинираните продукти и услуги трябва да са лансирани на българския пазар през последните 18 месеца (след юни 2015 г.) и да демонстрират иновация в своята функция, дизайн или опаковка. "Продукт на годината" осъществява най-голямото проучване за иновации в потребителския сектор на отделните пазари. Следвайки методологията на програмата, Nielsen Bulgaria ще реализира това изследване за нашата страна чрез национално представителна извадка на населението. Същевременно наградата е силно послание към потребителите и дистрибуторите и е ефективно средство за насърчаване на продажбите.Победителите се определят единствено от потребителския вот. Във всяка отделна категория победителят е само един и той получава за една година ексклузивно лиценза на наградата "Продукт на годината" и възможността да се промотира, като използва червеното лого в маркетинговите и публичните комуникации на продукта или услугата."Кока-Кола ХБК" - бутилираща компания на търговските марки на The Coca-Cola Company, беше обявена за световен лидер в устойчивото развитие за сектор "Напитки" в класация на индекса за устойчиво развитие на "Дау Джоунс" (DJSI). Компанията постигна общ резултат от 90 точки – с 40 точки по-висок от средния за индустрията и с 3 по-висок спрямо миналата година.Това е 9-ото включване на "Кока-Кола ХБК" в глобалната класация. През 2015 г. компанията продължи да намалява въздействието си върху околната среда с двуцифрено понижение на въглеродните емисии. В същото време намали още повече потреблението си на вода за литър произведена напитка, както и количеството на опаковъчните материали, въпреки увеличението в обемите и продажбите."Кока-Кола ХБК" е най-диверсифицираното бутилиращо предприятие в системата на Coca-Cola, обслужващо близо 600 млн. потребители в 28 пазара на 3 континента. Компанията е инвестирала 8.2 млн. евро, или 2.3% от печалбата си преди данъчно облагане за 2015 г., в подобряване на благосъстоянието на общността, като се фокусира върху 3 ключови области (активен начин на живот, опазване на околната среда и водите, развитие на младежта) в партньорство с над 230 неправителствени организации.Българският сладоледен бранд "Изида" избра вертикалното решение RI (Retail.Intelligence), за да анализира процесите си по търговия и дистрибуция. RI е продукт за управленски справки и анализ на данни, разработен на база Business Intelligence (BI) платформата Qlik Sense. Създаден е специално за компании от ритейл сектора от консултантската фирма Balkan Services.Продуктът съдържа набор от предефинирани справки, подходящи за анализ на продажбите, а основно предимство е краткото време за внедряване – само няколко дни. RI осигурява още възможност за интерактивност, като позволява генериране на справки според индивидуалните предпочитания на отделния потребител. Решението предлага сравнение на данните в различни времеви рамки, а също и следене на ключови показатели за клиенти и продукти.За нуждите на компанията са разработени няколко допълнителни функционалности на продукта, които да обслужват специфичните бизнес процеси в предприятието.


description: Как да се защитим срещу непоискани търговски съобщения

title: Получих спам, а сега какво?

maintext:
Спам е глобален проблем, който е обусловил и взимането на редица адекватни механизми за защита.
"Аз съм внукът по сестрина линия на застреляния крал на Никарагуа, тука имаме една голяма сума пари и ви молим да ни помогнете да ги прехвърлим в Европа!"/Честито! Вие току-що спечелихте..."Познато ли ви е? Едва ли има потребител в интернет, който да не е получавал в електронната си поща подобни съобщения.Спамът е явление с много лица. Може да го обобщим като събирателен термин за всички форми на непоискани съобщения, натрапвани на потребителите, разпространени в социалните мрежи като инстантни съобщения (ICQ, Skype и др.), SMS, обаждания и др. Най-популярната форма на спам обаче е тази на съобщенията по електронната поща, която ще бъде на фокус в настоящата статия. Ще се спрем и на съобщения и повиквания, получени за целите на директния маркетинг. Спам е глобален проблем, който е обусловил и взимането на редица адекватни механизми за защита.Преди да анализираме подробно законодателната регулация, ще се спрем накратко на практическите защити, които се използват за "филтриране" на електронна поща както от самите доставчици на услугата, така и от самите ползватели. При т.нар. черни списъци, след като получи нежелано съобщение, потребителят добавя e-mail адреса, IP адреса или други характеристики на това съобщение в "черен списък". При повторното получаване на подобно съобщение, отговарящо на зададен критерий, то не се доставя до потребителя. Друг способ е и този, чрез който се въвежда списък със забранени думи и фрази. Българският потребител е стигнал до изобретателния вариант да идентифицира и блокира фразата "непоискано търговско съобщение" с цел защита срещу "легитимния български спам". За да действа този способ, е препоръчително да бъде въведен в заглавието на съобщението.Ако филтрирането се осъществява от доставчик на услугата, а не от самия потребител, това би било предпоставка потребителят да не получи желана от него кореспонденция. Анализът на съдържанието на изпращаната лична и служебна кореспонденция представлява разкриване на информация, което от своя страна нарушава неприкосновеността на тайната и на свободата на кореспонденцията, гарантирани във върховния закон – конституцията.Практиката сочи, че горните способи значително намаляват нежеланите съобщения за потребителите.Законът за електронната търговия, в сила от 24.12.2006 г. (ЗЕТ), не използва термина "спам". Вместо това той регламентира "непоискани търговски съобщения". Съгласно дефиницията на закона това са търговски съобщения, рекламни или други съобщения, представящи пряко или косвено стоките, услугите или репутацията на лицето, извършващо търговска или занаятчийска дейност, или упражняващо регулирана професия, изпращани по електронната поща без предварителното съгласие на получателя. Тук ще разгледаме основните законодателни механизми за защита.ЗЕТ забранява изпращането на непоискани търговски съобщения на потребители без предварителното им съгласие. Терминът "потребител" е дефиниран в Закона за защита на потребителите като всяко физическо лице, което придобива стоки или ползва услуги, които не са предназначени за извършване на търговска или професионална дейност, както и всяко физическо лице, което като страна по договор действа извън рамките на своята търговска или професионална дейност. Законодателят е възприел забранителния, или т.нар opt-in режим.От друга страна, Законът за електронните съобщения (ЗЕС), третира важния случай на вече установени контакти между изпращач и получател на търговски съобщения. Законът предвижда, че осъществяването на повиквания, съобщения или електронна поща с или без човешка намеса за целите на директния маркетинг и реклама се позволяват само при предварително получено съгласие на потребителя. Съгласието трябва да може да бъде оттеглено по всяко време. Възможността на всеки получател да изрази несъгласие с бъдещо получаване на подобни съобщения е т.нар процедура по "unsubscribe" (например промоционални активности, при които лицата участници могат да изразят несъгласие чрез линк, поставен в края на съобщението, или на посочени телефони за контакт от организаторите). При всички положения обаче изпращането на съобщения за маркетингови и рекламни цели се забранява, ако не може да се идентифицира лицето, което ги изпраща, или съобщението не включва валиден адрес, на който получателят може да изпрати заявка за отказ от получаване на бъдещи съобщения.На второ място, законодателят е възприел свободния, или т.нар opt-out режим за получатели юридически лица. В случая не се изисква предварително съгласие, например от страна на представляващия юридическото лице. ЗЕТ е предвидил механизъм за защита под формата на регистър на юридическите лица към Комисията за защита на потребителите. Законът изрично забранява изпращането на непоискани съобщения до вписаните в регистъра електронни адреси. Естеството на регистъра поражда въпроси в сферата на действащото национално законодателство за защита на личните данни. Така например Комисията за защита на личните данни е сезирана по повод на случай, в който юридическо лице е регистрирало домейн в регистъра на юридическите лица към КЗП, включващ персонални електронни адреси на физически лица. Последните ползват същия домейн и фигурират в регистъра, но без да са дали изрично съгласие за това. Комисията в свое становище [1] прави извод, че информацията относно персоналния e-mail адрес на дадено физическо лице не съставлява лични данни и следователно не представлява нарушение по Закона за защита на личните данни. Проверка в регистъра показва, че не може с точност да се определи дали даден e-mail, фигуриращ в регистъра, се ползва за целите на физическото или юридическото лице. Вписването в регистъра обаче е ефективна възможност юридическото лице да се защити от непоискани търговски съобщения, като законодателят е предвидил санкции за нарушителите на забраната. Доставчик на услуги, който извърши или допусне извършването на нарушение, се наказва с глоба, съответно имуществена санкция за юридическо лице или едноличен търговец, която може да е в размер до 2000 лв., а при повторно нарушение санкцията може да достигне 4000 лв.Независимо дали се прилага режимът за потребителите или за юридическите лица в ЗЕТ е въведена общата разпоредба, че доставчик на услуги, който изпраща търговски съобщения по електронната поща без предварително съгласие на получателя, е длъжен да осигури ясното и недвусмислено разпознаване на търговското съобщение като непоискано още с постъпването му при получателя. Разпоредбата е типичен изразител на схващането за opt-out режима.Освен обект на непоискани търговски съобщения често сме подложени на атаки от непоискани SMS. Скоро се очаква КЗП да се произнесе по казуса с т.нар непоискани SMS, която нашумя като практика на мобилни оператори да включват потребителите в различни игри или услуги, като за да се откаже, потребителят трябва да изпрати платен SMS. В момента КЗП разработва т.нар територия на непоискани SMS, с чийто обхват и защита предстои да се запознаем.-----[1] Становище на КЗЛД рег. № П-7552/2014


description: Забавянето на икономиките в Централна и Източна Европа обаче може да охлади ръст на приходите

title: Dеloitte 500: Компаниите в региона ускоряват растежа си

maintext:
Традиционно компаниите в челото са от енергийния и автомобилния сектор, но ниските цени на петрола през миналата година са причина за някои размествания надолу в класацията. Това обаче не е разклатило първата позиция на полската петролна компания PKN Orlen (виж таблицата). В топ 5 също няма промяна спрямо предходната година. Българското дружество с най-висока позиция в класацията (51) е "Лукойл Нефтохим".
Година по-рано обаче тя беше на по-престижното 36-о място. Новите компании от България, които попадат сред топ 500 за региона, са "Лукойл България" и "Експрес логистика и дистрибуция" (ЕЛД), която разпространява продукцията на "Булгартабак" и е част от орбитата фирми, близки до Делян Пеевски - те заемат съответно 108-а и 464-та позиция.
Малко оптимизъм...
Изминалата година е втората поредна, в която повече от половината компании отчитат ръст на оборотите си, като делът им се повишава 66% при 52% през 2014 г. Класирането на дружествата е според обема на приходите им за предходната година. От подреждането са изключени Русия и Беларус, тъй като авторите не успяват да намерят адекватна за класацията информация за резултатите на местните компании.
Средният темп на растеж на всички 500 дружества е 3.5% в евро и 5.2% в местни валути, което е значително над отчетените 0.3% година по-рано. Повод за известен песимизъм обаче дават резултатите през първото тримесечие на 2016 г., където има свиване от 3.3% в евро и 0.9% увеличение в местни валути.
Растеж отчитат всички индустрии с изключение на петролната и добивната заради спада в цените на петрола. Производственият сектор отчита най-голямо повишение - 7.4% в евро, което се дължи най-вече на производителите на автомобили, които отчитат впечатляващите 12.9% нарастване на оборотите си. В България представителите на машиностроенето също бяха сред отличниците на миналата година - приходите на най-големите в сектора в страната се повишиха с над 18%, показа класацията "Капитал 100".
Близо три четвърти (74%) от компаниите в класацията на Deloitte са представители на четири държави, които през изминалата година ускориха и темповете си на растеж на БВП - Чехия (4.6%), Румъния (3.8%), Полша (3.6%) и Унгария (2.9%). Във всички страни от региона, включително и в България, растежът през 2015 г. беше движен основно от частното потребление. Единствената държава със спад на БВП (от 9.9%) е Украйна - заради политическото напрежение и конфликта с Русия.
...но и сигнали за забавяне
Данните за първото тримесечие на годината не са много оптимистични, но според авторите на класацията те не трябва да се приемат като адекватен индикатор за цялата година. Все пак от Deloitte посочват, че ентусиазмът е охладен от данните за икономиките на държавите в ЦИЕ. Международният валутен фонд (МВФ) вече направи по-ниски очаквания за растежа в държави като Полша и Чехия.
Несигурността си личи и от данните на германския индекс за бизнес настроенията ZEW, който остава на ниски нива. А германската икономика е много важна за компаниите от региона. Производствените индекси в Полша, Чехия и Унгария също дават сигнали за забавяне на активността. В допълнение несигурността около Украйна създава допълнително напрежение върху региона и икономиките на страните.


description: Паундът не намери подкрепа въпреки данните за икономиката

title: Разнопосочно остана движението на европейските акции

maintext:
Малко химия на пазара
FTSE 100 се покачи с 0.38%, поведен от акциите на компаниите за добив на суровини. Емисията на Glencore поскъпна с 2.40%, а акциите на Anglo American напреднаха с 2.13%. На другия полюс беше емисията на авиопревозвача Easy Jet, която поевтиня с 3.31%, след като Barclays понижи прогнозата си за компанията. Euro Stoxx 50 също се понижи, губейки 0.23%. Сред сините чипове на Европа най-губещи се оказаха акциите на френската модна къща Louis Vuitton, които се понижиха с 2.06%, а емисията на Deutsche Post изгуби 1.54%.
При суровините петролът не можа да удържи поскъпването от началото на сесията. Суровината преминава през трета поредна сесия на понижение и четвърта в последните пет. Инвеститорите очакват данните за запасите на частния сектор в САЩ, които в началото на септември намаляха с 14.5 млн. барела. Прогнозите на анализаторите са за възстановяване на резервите с 2.8 млн. барела. Цената на WTI спадна с 1.25% час преди публикуването на новината, като се търгуваше на 44.31 долара за барел. С толкова поевтиня и брент, достигайки 46.51 долара.
Добрите данни за икономиката на Великобритания не доведоха до поскъпване на паунда. Индексът на средните доходи в икономиката за последните три месеца отчете повишение с 2.3%, а безработицата за август остава 4.9%. Паундът поевтиня с 0.19% спрямо долара до 1.3167, а еврото поскъпна с 0.09% до 1.1229. Йената се обезцени с 0.23% до 102.82 за долар, а франкът поскъпна с 0.14% до 0.9075.
Европейските борси се задържаха предимно на зелена територия в сряда. Инвеститорите подкрепиха акциите, които преминаха през няколко сесии на корекция последните дни. Към края на сесията общоевропейските индекси отчетоха оптимизма на пазарите. Euro Stoxx 600 се покачи с 0.35%, а FTSEurofirst 300 нарасна с 0.36%.На основните борси в Европа DAX се покачи с 0.40%. Печелившите емисии поведоха акциите на германската фармацевтична компания Bayer. Световните медии съобщиха, че дружеството е финализирало придобиването на прекия си конкурент - Monsanto, в сделка на обща стойност 66 млрд. долара. Това беляза края на 4 месеца преговори, които обезцениха акциите на Bayer с една пета. Книжата на Henkel поскъпнаха с процент и половина, а емисията на Lufthansa загуби 2% от стойността си. Френският САС 40 се понижи с 0.40%, като остава на червено за втора поредна сесия.Несигурността около намеренията на Федералния резерв задържаха златото на двуседмично дъно. В реториката между членовете на комитета за операции на открития пазар в последните надделя мнението, че лихвените проценти ще бъдат оставени на сегашното ниво и на срещата през септември. Тройуниця злато се търгуваше срещу 1324.75 долара при повишение 0.08%, а среброто поскъпна с 0.36% до 19.043.


description: След бурната седмица на растеж петък се очертава по-спокоен за БФБ-София. Ефектът от инвестираните от борсово търгувания фонд на Expat средства в...

title: Ентусиазмът на борсата в София се охлади и Sofix поскъпва само с 0.2%

maintext: След бурната седмица на растеж петък се очертава по-спокоен за БФБ-София. Ефектът от инвестираните от борсово търгувания фонд на Expat средства в компании в Sofix явно засега е зичерпан. В началото на сесията днес оборотът на борсата е малко над 20 хил. лв. "Софарма" поскъпва с 0.72%, а "Елхим Искра" с 5.85%. "Химимпорт" е без промяна при над 2200 изтъргувани акции.Информацията е актуална към 10.30 часа


description: За добро или лошо, изглежда, че и третият референдум в периода на прехода няма да премине успешно

title: Играчка-плачка на популизма

maintext:
Подписка за инициативен комитет за разяснителна кампания за "Референдума на Шоуто на Слави". Разяснението е излишно.
© Надежда Чипева
Въпроси на референдума
*Подкрепяте ли народните представители да се избират с мажоритарна избирателна система с абсолютно мнозинство в два тура?
*Подкрепяте ли въвеждането на задължително гласуване на изборите и референдумите?
*Подкрепяте ли годишната държавна субсидия, отпускана за финансиране на политическите партии и коалициите, да бъде един лев за един получен действителен глас на последните парламентарни избори?
Въпросите, предложени от един шоумен и екипа му, внушават опасно лесни решения, а всъщност изискват експертиза и дебат.
Политическите играчи бягат от отговорност, като пренебрегват допитването в опит да го маргинализират.
Нищожна е вероятността през ноември броят на гласувалите в допитването да стигне 3 500 585, колкото са гласували на последните парламентарни избори. А това е първото условие да се стигне до задължителен резултат от допитването. След него е подкрепата на конкретното предложение от повече от половината от гласувалите.
В този смисъл дори 100% от участвалите в референдума да са подкрепили дадено предложение, резултатът няма да е задължителен за Народното събрание, ако общата активност не достигне тази на последните парламентарни избори. В тези случаи предложението се разглежда от парламента като национална гражданска инициатива, без обвързваща с решение стойност.
Оттам насетне отчитането на резултата се прави за всеки въпрос поотделно, като се броят отговорите "да" и "не", съотнесени към общия брой на пликовете, а не само към броя на тези, които са гласували за конкретното предложение. За да се счита за прието едно предложение, за него с "да" трябва да са гласували над 50% от участвалите в референдума.
Трябва да се отчете и фактът, че предстоящите избори са първи след въвеждането на задължителното гласуване в Изборния кодекс, но много експерти са скептични, че това може съществено да повлияе на изборната активност.
Добре финансирана и напълно неефективна кампания
Общо 2 милиона лева е бюджетът на ЦИК за разяснителна кампания за референдума, определен от МС. От тях 500 000 лева са за информиране на гражданите за правата им да гласуват на референдума, което е ангажимент преди всичко на ЦИК и държавната администрация. Останалите 1.5 млн. лева са за медийни пакети за партии, коалиции и инициативни комитети, които трябва не само да агитират да се гласува, но и да защитават определена позиция.
До момента те не разпознават референдума като тема. ЦИК демонстрира странен опит да остави всичко на инициативата на избирателя, като дори прие решение, че всеки, който се яви да гласува на 6 ноември, трябва да си поиска бюлетината за референдума, иначе ще получи само за президентските избори. Негативната обществена реакция срещу това решение доведе дотам, че в ЦИК продължават да се карат дали да го променят и как точно. Междувременно Асоциация "Прозрачност без граници" напомни за противоречивите и объркващи указания на ЦИК за достъпа до бюлетините при предишния референдум от есента на м.г., довели до "разнородни практики на СИК, които варираха от укриване на информация за разположението на бюлетините за референдума до заблуждаване и открито възпрепятстване на избирателите да упражнят своето право на участие в референдума". Скандалът, който тогава се разгоря, очевидно не е впечатлил членовете на ЦИК.
Мнозина сигурно си спомнят скандалите от референдума за електронното гласуване, когато се оказа, че по-голямата част от инициативните комитети за разяснителната кампания са регистрирани във Видин (феноменът бе наречен видински комитети), членовете им имат странна връзка помежду си, подписките са изготвени с еднакъв почерк и еднакъв химикал, а медийните им пакети са насочени предимно към два сайта, които пък нямат достатъчно капацитет за изпълнението. Тогава се видя, че ЦИК няма ясен механизъм за мониторинг за изпълнението на договорите в кампанията - обема на изпълнението, качеството на публикациите, импресиите, аудиторията на ангажираните медии, тарифите и т.н.
На предишния референдум се раздадоха близо 1 млн. лева за разяснителна кампания, а се стигна дотам, че телевизиите имаха проблем да намерят някого, който публично да застъпи определена теза – и от страна на партиите, и от страна на инициативните комитети, припомни още тя. Формално и неефективно бе и изпълнението от страна на държавата на задължението да изготви информационен лист за референдума, който да бъде разлепен на определени места, включително и пред всяка изборна секция. На много места такива информационни листове просто липсваха, не стана ясно по чия вина.
Брекзит даде нагледен урок на безкритично вярващите в пряката демокрация като панацея за проблемите на едно общество. Референдумът за излизане на Великобритания от ЕС донесе шок за всички и предизвика политически катаклизъм в основните партии.България все още не си е поднесла такава изненада. С голяма сигурност може да се каже, че и предстоящият на 6 ноември референдум няма да прeмине успешно. Защото успехът не е непременно в приемане на предложенията, които се гласуват. Успешно провеждане на един референдум означава масово и информирано участие на гражданите, базирано на сериозна и аргументирана кампания по важни за обществото въпроси.Референдумът е средство за приобщаване на гражданите във властта. Точно затова той може да е опасно оръжие в ръцете на политици популисти и податливо на манипулативни внушения общество. У нас, за съжаление, референдумите се оказаха самоцелно средство за политическо надмощие и трупане на рейтинг със съзнателното очакване гражданите да гласуват не обмислено и разумно, а според моментните си емоции или според партийните си пристрастия.Случаят със сегашния референдум е по-особен. Политическите играчи се почувстваха застрашени от предложенията на инициаторите му, но вместо да агитират за правилната според тях позиция, решиха да пренебрегнат допитването в опит да го маргинализират. Самите въпроси пък са плод на амбициите на един шоумен и екипа му, с тях решението изглежда опасно лесно, но всъщност изисква експертиза и дебат.А експертите отрано се оттеглиха. В крайна сметка, колкото и непопулярно да звучи, очакваната ниска избирателна активност може да се окаже благословия. Със сигурност обаче трети провален референдум в рамките на прехода - след тези за АЕЦ "Белене" и електронното гласуване, ще означава и опорочаване на идеята за пряка демокрация в България, която и без това е твърде крехка.Предстоящият референдум е с три въпроса, като броят на участниците в него се определя общо от броя на пуснатите пликове, независимо как е попълнена бюлетината вътре, дали тя съдържа отговор и на трите въпроса, или само на един или два, дори на нито един.През последните 25 години активността в президентските избори винаги е била по-ниска от тази в парламентарните. Референдумът няма потенциал да я вдигне, всъщност логиката е обратната – от президентските избори се очаква да стимулират участието в референдума.Заради всичко дотук задължителни резултати от референдума не е реалистично да се очакват.Ако нещо може да повлияе на тази прогноза, това е разяснителната кампания. От една страна, за избирателната активност има ключово значение до всеки избирател да стигне информацията, че на 6 ноември се гласува не само за президент, но и на референдум. От друга - въпросите, на които хората трябва да отговарят, са сложни и нееднозначни, а последиците от прилагането им могат да бъдат изключително сериозни.Може ли обаче да се разчита на качеството на разяснителната кампания? Категорично не, ако се съди по опита от предишните референдуми, както и от очевидната незаинтересованост на партиите.Крайният срок за партиите, коалициите и инициативните комитети да подадат заявление, че желаят да се включат в разяснителната кампания за референдума, е 26 септември. Инициативните комитети за агитация, както и всички партии и коалиции, които нямат кандидат за президент, заедно със заявлението трябва да представят минимум 2500 подписа на граждани, с трите имена и ЕГН, както и позицията си по всеки от трите въпроса с мотиви към нея. Не се приемат заявления с позиция само по един от въпросите - който няма категорично становище и по трите предложения, не може да участва в официалната разяснителна кампания (но може да го прави "частно", със собствени сили и средства). Мотивът е, че така ще се спестят пари от медийни пакети (по 40 000 лв. всеки), защото няма да се разрояват инициативни комитет безкрай за всеки въпрос поотделно. Този аргумент само показва безпомощността и нежеланието на ЦИК да контролира формациите, които регистрира за разяснителната кампания, и качеството на материалите, за които се предоставят тези пари.Проверките в ГРАО на подписките за създаване на инициативни комитети за референдума са формални – само за това дали има граждани с това име и това ЕГН, но не се проверява дали тези подписи са реално събирани, посочва изборният експерт Антоанета Цонева от Института за развитие на публичната среда, който осъществява мониторинг и на сегашния изборен процес. Гражданите не могат да направят проверка дали са посочени в някоя от тези подписки, защото в закона няма такова изискване. Така се оказа лесно да пуснеш една скалъпена подписка, да се регистрираш, да вземеш един медиен пакет, а после да се скриеш, коментира Цонева.Има всички основания да се очаква, че тези проблеми ще се проявят и в предстоящия вот. Така със сигурност ще са се затвърдили някои очевидни дефекти на процедурата – популизъм при иницииране и формулиране на въпросите, висок праг на изборна активност, лоша организация на разяснителната кампания и т.н. Най-важният фактор обаче, който предопределя всички останали, е явният страх на политическите партии от пряката демокрация, което се отразява и в работата на политически формираната ЦИК, явно неспособна да се еманципира.


description: Според държавния глава те продължават да са най-силната гаранция за суверенитета и териториалната й цялост.

title: Плевнелиев: Политици искат да отклонят България от ЕС и НАТО

maintext:
Президентът призова за противопоставяне на реалполитиката от XIX век, довела до две световни войни.
© ЮЛИЯ ЛАЗАРОВА
държавния глава
Расте броят на политиците в България, които желаят да отклонят страната от курса на евроатлантическото развитие. Следвам безкомпромисно и посветено този път, защото дълбоко вярвам, че тъй е верният. Това заяви президентът Росен Плевнелиев пред офицери във Военната академия "Георги Стойков Раковски", където откри новата учебна година, съобщи прессекретариатът наПлевнелиев призова всеки от кандидатите за президент "ясно да се определи къде стои ценностно" и да поеме конкретни ангажименти как ще задълбочи интеграцията на България в Европейския съюз и в НАТО и как ще отстоява евроатлантическите ценности. "Чухме не един политик да зададе въпроса какви са тези евроатлантически ценности. Казвам ги ясно – това са ценностите на мира, демокрацията, върховенството на закона. Има ли някой, който да каже открито, че евроатлантическите ценности са по-различни от нашия национален идеал", попита той.Според държавния глава днес в Европа се сблъскват два противоположни свята – Европа от XIX век на велики сили, "които си играят на сфери на влияние", и Европа от XXI век на мира и интеграцията, на човешките права и върховенството на закона. "За съжаление днес някои световни и европейски лидери разсъждават в категориите на реалполитиката от XIX век – геополитически сфери на влияние, баланс на силите, агресивен национализъм, преначертаване на граници със сила, върховенство на интересите, а не на правото. Ние обаче вярваме в съвсем друга Европа – на достойнството и равноправието между всички държави, Европа на върховенството на закона, а не на силата и интересите", каза Плевнелиев.Той призова за противопоставяне на реалполитиката, защото това е цинична политика, довела до две световни войни, холокоста, ГУЛаг и Белене. "Днес има огромен риск с какви принципи ще подкрепим и коя Европа ще изберем – от XIX век или от XXI век", заяви държавният глава.Президентът посочи също, че членството в ЕС и в НАТО е фундамент на демократичното развитие на България. "Добрите европейски идеи за обединяване и споделяне имат дълбок смисъл и трябва да бъдат реализирани в рамките на Европейския съюз с активно българско участие", подчерта той.По думите му много въпроси повдига реакцията на определени медии и политически среди след решението на кабинета за съвместна охрана със САЩ на въздушното пространство на страната. "Самоизолацията на България със своите собствени и вече морално остарели Миг-29 не допринася по никакъв начин, не помага за подобряване на съвместимостта, за повишаване на бойните способности и за придобиването на нов изтребител", коментира президентът."На тези политици ще припомня, че усилването на мисията по охрана на въздушното пространство на страните членки по източния фланг на НАТО със съюзнически сили на ротационен принцип бе договорено на срещата на върха в Уелс и препотвърдено във Варшава. Именно затова Народното събрание прие изменения в Закона за отбраната и въоръжените сили, които регламентираха възможността за извършване на съвместни мисии по охрана на въздушното пространство, изцяло в интерес на модернизацията и съвместимостта на Българската армия", припомни Плевнелиев.


description: Гигантската глоба от 13 млрд. евро за технологичната компания е нова фаза в глобалната война срещу избягването на данъци

title: Защо Брюксел захапа Apple

maintext:
Темата накратко:
- Действията на Вестагер са дръзки и революционни, тъй като стъпват на законодателството за държавна помощ, за да преследват съмнителни данъчни схеми.
- Освен че е намеса в правото на страните в ЕС да определят данъчните си политики, решението създава несигурност в бизнеса, че може да бъде преследван със задна дата.
- Действията на ЕК рискуват и да разпалят напрежение между Европа и Америка в момент, когато големите икономики се опитват да координират усилията си срещу избягването на данъци.
Преглед на оригинала Как Apple (и останалите от Силициевата долина) избягват данъци
"Вие сте прехвърлили тази златна кокошка в Ирландия. Преместили сте я в три компании, които не плащат данъци в Ирландия. ... Това са перлите в короната на Apple Inc... Хора, това не е правилно."Думите не са на европейския комисар по конкуренцията Маргрете Вестагер, която на 30 август нареди на американския технологичен гигант да преведе на ирландското правителство 13 млрд. евро плюс лихви заради неплатени данъци. Изказването е на конгресмена Карл Левин от 2013 г., когато той води разследване на комисия в американския Сенат, установило, че Apple е "сред най-големите данъчни мошеници в САЩ".Проверката в САЩ приключва без никакви последици за "ябълковата компания". Но привлича вниманието на Европейската комисия (ЕК), която продължава от там, докъдето са стигнали американските сенатори, и три години по-късно зашлевява Apple с най-голямата сметка за неплатени данъци със задна дата, налагана някога. Вместо обаче да застанат на страната на Брюксел, политиците във Вашингтон реагираха с бурно възмущение и заплахи за отмъщение. Правителството в Дъблин също не се зарадва, че изненадващо ще получи едни 13 млрд. евро, равняващи се на целия годишен бюджет за здравеопазване на Ирландия, а обяви, че редом с Apple ще обжалва санкцията на Вестагер и Ко.Решението на ЕК е колкото противоречиво, толкова и важно. Ако издържи в съда, то има потенциала да се превърне в нова фаза от битката срещу агресивните практики за данъчно избягване, използвани от мултинационални компании.Действията на Вестагер са дръзки и революционни, тъй като стъпват на законодателството за държавна помощ, за да преследват съмнителни данъчни схеми. В случая става въпрос за споразумения между Apple и ирландското правителство от 1991 и 2007 г., понижаващи изкуствено данъците на технологичния гигант, като така му дават нечестно предимство пред конкурентите и нарушават правилата на ЕС, забраняващи на държавите да дават преференциални условия на определени фирми.В центъра на спора e регистрираната в Ирландия Apple Sales International (ASO), дъщерна компания на Apple Inc. През нея минават всички печалби от продажбите на Apple в Европа. Само че според споразумението с правителството в Дъблин ASO има правото да ги разпределя към свое "централно управление", което съществува само на хартия, без служители и собствени помещения и няма седалище в нито една държава. Съответно не плаща и данъци.Например през 2011 г. ASO отчита печалба в размер на 16 млрд. евро, но от тях едва 50 млн. са обложени, тъй като останалите са прехвърлени към "централното управление". Така ефективната данъчна ставка за ASO е не 12.5% (колкото е корпоративният данък в Ирландия), а само 0.05%. През 2014 г. тя спада още повече до миниатюрните 0.005%. "Ако моята действителна данъчна ставка беше 0.05%, намаляваща до 0.005%, щях да реша, че може би трябва да хвърля втори поглед на данъчната си декларация", заяви Вестагер. И с тази ефектна реплика обезоръжи обясненията на Apple, че през 2014 г. са платили 400 млн. долара данъци в Ирландия и са най-големият данъкоплатец в страната.Правителството в Дъблин в момента е в странната позиция да се бори срещу това да получи милиарди евро. Финансовият министър Майкъл Нуунън обяви, че ще оспорва решението на ЕК, за "да защити интегритета на нашата данъчна система... и да се противопостави на нахлуването на правилата за държавна помощ на ЕС в данъчните компетенции на суверенните страни членки".Залогът в случая е репутацията на Зеления остров като привлекателно място за правене на бизнес и магнит за чуждестранни инвестиции. Ирландия отдавна е критикувана от САЩ, че е едва ли не данъчен рай от типа на Каймановите острови. С ниските си ставки Дъблин е трън в очите и на мнозина в ЕС начело с Франция, които гледат на тях като на данъчен дъмпинг. "Да, решението на правителството да обжалва в случая с Apple е странно. Аргументът на Дъблин е, че няма нарушение на закона и ЕС няма право да определя данъчната политика", посочва пред "Капитал" проф. Джеймс Стюарт от дъблинския Trinity College.Заедно със страни като Холандия и Люксембург Ирландия е сред тези в ЕС, които подкрепят активните политики за окуражаване на данъчната конкуренция и са против всякакви инициативи за хармонизиране на данъчната база на европейско ниво. Но този лагер губи влиятелен съюзник, след като Великобритания гласува за излизане от ЕС. "Това решение на ЕК ще намали данъчната конкуренция сред държавите в ЕС и ще намали атрактивността му за бизнеса. Но страните, които ще бъдат най-силно засегнати, няма да бъдат онези като Италия и Франция (които вече имат високи данъци), а държави като Ирландия и България", казва пред "Капитал" Марк Литълууд, генерален директор на лондонския Institute of Economic Affairs.Макар каузата за преследване на компаниите, възползващи се от пролуките в международния данъчен лабиринт, да е справедлива, санкцията срещу Apple повдига въпроси на няколко нива. Освен че е намеса в правото на страните в ЕС да определят данъчните си политики, то създава несигурност в бизнеса, че може да бъде преследван със задна дата. "Това ще подейства като леден душ за компаниите, които обмислят да се преместят в държави от ЕС. Фирми, които добросъвестно са спазвали законите и правилата на страните, където са базирани, сега внезапно трябва се питат дали в бъдеще няма да им се наложи да плащат милиарди за данъци от минали години", посочва Марк Литълууд.Действията на ЕК рискуват и да разпалят напрежение между Европа и Америка в момент, когато големите икономики се опитват да координират усилията си срещу избягването на данъци. В САЩ решението за Apple беше изтълкувано като атака срещу американските компании и Вашингтон обвини Брюксел, че се опитва да се държи като "наднационален данъчен орган". Всъщност опасението в САЩ е, че Европа посяга към онези над 2 трлн. долара необложени печалби, които американски фирми държат по света. На теория върху тях трябва да бъде платен данък в САЩ, когато бъдат репатрирани. На практика обаче не е ясно дали и кога ще се случи това.Apple например разполага с 215 млрд. долара кешови активи, разпръснати в различни държави. След удара от Брюксел главният изпълнителен директор Тим Кук обяви, че технологичният гигант още следващата година мисли да върне част или всички от тези средства в САЩ. Преди това от Apple твърдяха, че репатрирането зависи от това дали следващият американски президент ще реформира пословично заплетения корпоративен данъчен режим и ще намали ставката от 35%.Проблемът е, че глобалната данъчна система за облагане на мултинационални компании е безнадеждно остаряла и изобилстваща с пролуки. Създадена за производствената ера, тя е неприложима в съвременния свят, където бизнесът е все повече дигитален, базиран на услуги и движен от нематериални активи като интелектуални права. "Ако си поръчам такси през Uber, аз използвам приложение, създадено в САЩ, през компания, базирана в Холандия, за да получа самонает шофьор, който да дойде да ме вземе във Великобритания - никак не е очевидно къде точно от данъчна гледна точка се е случила тази транзакция", посочва Марк Литълууд. И добавя, че ако данъкът върху печалбата все още работи, когато пазаруваме от местната пекарна или сергия за плодове, то това съвсем не е така в интегриран свят, в който отделни части от транзакцията се случват на няколко места, отдалечени едно от друго и попадащи под различни правни режими. "Трябва радикално да преосмислим данъчната ни система, вместо да се опитваме да изкривим новия бизнес свят, за да го вместим в стара и неподходяща такава", казва директорът на Institute of Economic Affairs.Според считана за консервативна оценка на Организацията за икономическо сътрудничество и развитие (ОИСР) загубите за националните бюджети от креативното данъчно оптимизиране на мултинационалните компании възлизат на 240 млрд. долара годишно. Това е и причината миналата година по заръка на Г-20 ОИСР да предложи реформи, които да помогнат на държавите да ограничат този тип корпоративни данъчни гимнастики. За да бъдат те въведени и приложени обаче, е нужно големите икономики да действат заедно. И ще бъде жалко, ако със захапването на Apple тези усилия бъдат торпилирани.


description: Индексът на американската валута се покачва. Измерителят добавя 0.22% до 95.55 пункта, продължавайки нарастването си от началото на втората седмица...

title: Доларът поскъпва срещу основните валути

maintext: Индексът на американската валута се покачва. Измерителят добавя 0.22% до 95.55 пункта, продължавайки нарастването си от началото на втората седмица на септември. Еврото губи четвърт процент срещу долара до 1.1223, а паундът се понижава с 0.19% до 1.3213. Йената се поевтинява с 0.07% до 102.50 за долар, а швейцарският франк се обезценява с 0.30% до 0.9764.Информацията е актуална към 10:50 ч.


description: Цените се повишиха в сутрешната търговия в петък, след като загубиха 3% ден по-рано. Инвеститорите все пак остават предпазливи в очакване данните за...

title: След загубите в четвъртък петролът отново набира скорост

maintext: Цените се повишиха в сутрешната търговия в петък, след като загубиха 3% ден по-рано. Инвеститорите все пак остават предпазливи в очакване данните за пазара на труда в САЩ по-късно през деня. Малко преди 10 часа българско време сорт брент се търгуваше за 45.79 долара за барел, а американският WTI за 43.52. Предстоящото повишение на лихвите в САЩ, за което има все по-голям шанс, ще подкпрепи долара. Последното обаче е фактор за понижение на цените на петрола.


description: С парите за собствен стар автомобил може да ползвате rent-a-car за поне 120 уикенда

title: Да купувам или да наемам кола

maintext:
[Shutterstock]
В страни като България, където разстоянията в града не са големи, а има и опция за публичен транспорт, притежаването на собствен автомобил може да има по-изгодна алтернатива. Дори и да стои паркиран през по-голямата част от времето, той носи постоянни разходи в личния бюджет. В същото време с развитието на rent-a-car бизнеса услугата е лесно достъпна, а високата конкуренция държи цените ниски. Бърз преглед на офертите показва, че поръчката на автомобил в момента излиза около 20 - 25 евро на ден. Срещу това клиентът получава поддържана и технически изправна кола, застрахована срещу всичко и с опция да бъде доставена до адрес. Затова при рядка употреба може да се окаже, че е по-изгодно да се наеме, отколкото да се купи кола.Активните шофьори знаят, че първоначалната инвестиция за покупката на кола е само началото на лавината от разходи, които следват. Сумарно в България те са най-ниските в евросъюза (дори в Румъния поддръжката на автомобил е по-скъпа), но тенденциите са за бързо изравняване със средното за региона ниво. Това се случва по линия на допълнителните такси (например за екология), повишаването на данъците (винетките), поскъпването на застраховките, платения паркинг. Колко съществени могат да бъдат те се вижда лесно, ако се вземе за отправна точка автомобил с обем на двигателя 2000 кубични сантиметра, произведен 2007 г. и с мощност 145 к.с. Това е профилът на най-ползвания автомобил в България. Такъв може да се намери втора ръка за 10 000 лв.Първите разходи при придобиването на кола са по прехвърлянето й на името на новия собственик. Те са еднократни, начисляват се при нотариус (тъй като е задължително да има заверка на договора за покупко-продажбата) и размерът им зависи от стойността на сделката. При материален интерес за 10 000 лв. таксата е около 200 лв. с ДДС.Нотариусът начислява и допълнителни такси за "изготвяне на договор" и "справка в регистър за семейно положение", за които взема още около 20 лв. От името на купувача се превежда и данък "придобиване" към общината, който е между 1.5-2.5% от сделката. Към това се добавят и 5 лв. за банковия превод.След успешното сключване на договора следва регистрация. Ако тя е първа за колата в България, се дължи "продуктова такса" (популярна като екотакса) и стойността й е 253 лв. Това е вид депозит, който се връща, когато колата бъде дадена за скрап. Следва регистрация в КАТ – издаване на табели и документи, което струва около 50 - 70 лв. Това може да отнеме един ден работен ден и тъй като времето е пари, също може да се начисли като разход. Така още в самото начало сумата, която се плаща в допълнение на вече платените за покупката, може да набъбне до 800 лв.Втората група разходи са за поддръжка и експлоатация на колата и се дължат от собственика всяка година. Най-важният от тях е задължителната застраховка "Гражданска отговорност", която трябва да се сключи още преди минаването в КАТ. Цената й се определя основно от три фактора – обем на двигателя, място на регистрация и възраст на шофьора. За примерния вариант, който ползваме за изчислението, цената на гражданската започва от 157 лв. за опитни шофьори от по-малък град като Габрово и достига до 225 лв. за млади водачи от столицата. Друг разход е местният данък в общината за притежаване на лека кола. Той варира за различните населени места, като за нашия пример е между 175 (Русе) и 295 лв. (Бургас). За коли с мощност до 100 к.с. обаче данъкът пада под 40 лв. Документът за платен данък е необходим, за да може колата да мине през задължителния годишен технически преглед, който също се добавя към сметката. Цената му в зависимост от сервиза варира между 33 и 50 лв. В тази група разходи влиза и винетката, без която колата не може да пътува извън града. Годишният стикер, който се залепя на стъклото, е 97 лв. Така след първоначалните разходи по придобиване, прехвърляне и регистрация на колата трябва да се добавят и плащания за още 550 лв.Наемането на кола от специализирана компания спестява всичко изброено дотук. Срещу 21- 25 евро на ден клиентът получава автомобил с платено пълно Автокаско, денонощен асистънс, застраховки за кражба и пожар. Ако колата се наема за повече дни, цената на ден е по-ниска. Клиентът сам избира каква марка кола да бъде доставена до адреса му, с колко места да е, вид на горивото. Като допълнителни екстри се предлагат детски столчета, допълнителен багажник на покрива, GPS навигация. Без тях най-ниските оферти за уикенда са около 85 - 100 лв. Тоест със сумата за годишна поддръжка на колата от 1200 лв. може да се наеме кола за 12-14 уикенда в годината или веднъж на четири уикенда. Ако се вземе предвид цялата сума от около 12 000 лв., която би била инвестирана в автомобил с парите за покупката, това е равно на разходите за кола под наем за 120 уикенда или всяка събота и неделя за следващите 2 години и 4 месеца.Това обаче е в случай, че клиентът е добър шофьор и не му се случват произшествия. Въпреки че в повечето случаи колите под наем са с пълно автокаско, при наемане задължително се оставя депозит от 200 – 300 евро, който може да се плати кеш или да се запорира по кредитна карта. От тази сума се удържа, ако при ползване на колата се стигне до някакви повреди. Освен това повечето фирми налагат допълнителна еднократна такса от 50 - 100 евро при пътуване в чужбина, в която влизат както по-висок лимит на застраховката, така и такса за нотариално заверено пълномощно. "Застраховането на рентакар е по-скъпо от стандартното автокаско, защото рисковете са по-високи. Затова и при наемане за по-малко дни може да се наложи то да се плати допълнително", коментира Тихомир Наков, управител на "Вегер рентакар". Друго, което би могло да повлияе върху сметката, е, ако компанията има ограничение за изминат километраж с наетия автомобил. Основният минус на този лимит е, че цената зависи от изминатия пробег. Тоест една и съща кола за два дни може да струва 96 лв. за пробег до 300 км и 175 лв., ако изминете 500 км например. Разлика в сметката би имало и ако личният автомобил ползва евтино гориво (метан или пропанбутан), а наетият автомобил е на бензин или дизел.Към момента коли под наем вземат предимно чуждестранни граждани, казват от бранша. Българите, които наемат автомобили, най-често са такива, живеещи постоянно в чужбина, които са също тук на ваканция. Ако изберат да използват международна компания, те имат възможността да запазят наем на кола още от страната, в която живеят, като цената обикновено е по-ниска от тази, която биха платили, ако направят резервация, след като пристигнат тук. Често срещани са и по-големи групи, които се комбинират за пътешествие в чужбина и вземат под наем бус, като това важи особено за зимата, когато например е необходимо повече място за ски оборудване. Това не е проблем при посещение в Австрия например, но някои компании може да ви откажат наем, ако искате да посетите страни извън ЕС като Албания. "Немалък брой клиенти ползват рентакар, докато тяхната лична кола е в сервиз за поправка", добавя Валери Милев от "Луксъри карс". Друг повод за наемане на по-широки автомобили с 4х4 задвижване е при лов на дивеч.


description: Компанията и държавна агенция в САЩ поискаха клиентите да върнат своите телефони

title: Samsung изтри 15 млрд. долара от пазарната си капитализация заради Galaxy Note 7

maintext:
В началото на месеца от Samsung съобщиха за 35 проверени случая на запалване на телефона
© В© Luke MacGregor / Reuters
Първоначално Samsung рекламираха Galaxy Note 7 като най-добрия смартфон в света, но сега от компанията ще трябва да измислят начин как да се справят с очакваните ниски продажби през тримесечието. Към момента от телефона са продадени 2.5 млн. броя по света, които трябва да бъдат заменени. "Разходите на Samsung по подменянето на телефоните ще бъдат астрономически", коментира главният изпълнителен директор на Real-World Forensic Engineering Джейхън Расти. Според някои анализатори компанията може да загуби около 5 млрд. долара от годишните си приходи заради скандала.
В същото време в интернет вече се появяват хиляди видеа, снимки и подигравателни картинки по темата. Скандалът започна именно от хора в интернет, които пуснаха видео как телефонът избухва в ръцете им или вече е изгорял. Всичко това се отразява негативно на бизнеса на Samsung, като дори от компанията да успеят да оправят своя нов модел, продажбите едва ли ще достигнат първоначалните прогнози.
От
Samsung
подканиха
клиентите, които са купили Galaxy Note 7, да изкл
ючат телефоните си и да ги предадат обратно на доставчиците. Това се случи още миналата седмица, а от тази вече Samsung не са единствените, които работят в тази посока. Националната агенция по безопасност на САЩ в изявление към потребителите също пожела те да спрат да използват телефона заради собствената им безопасност. От агенцията обявиха, че след като са получили много сигнали за запалване на телефони по време на зареждане или обичайно ползване, вече подготвят официално разпореждане за събирането на устройствата обратно от доставчиците и производителя. Много авиокомпании също забраниха използването на модела на борда на самолетите си.
В отговор от Samsung обявиха, че клиентите им са свободни да заменят телефона си за който и да било друг модел от линията на производителя, след което ще получат и безплатен ваучер на стойност 25 долара. "Молим потребителите да изключат своя Galaxy Note 7 и да го сменят или върнат възможно най-бързо", каза в изявлението си Кох Донг-джин, ръководещ бизнеса със смартфони на компанията.
По данни на корейския производител безопасни Galaxy Note 7 модели ще има още на 19 септември по пазарите в Южна Корея и САЩ. През октомври се очаква телефоните да започнат да се предлагат отново и в Австралия, докато за другите пазари все още не е ясно кога ще стане това.
Над 15 млрд. долара бяха изтрити от пазарната капитализация на Samsung в понеделник, след като корейският производител на телефони излезе с официално изявление, в което моли притежателите на Galaxy Note 7, новия топ модел на компанията, да изключат и върнат устройствата си. Причината за решението на компанията са множеството докладвани случаи на запалване на телефона, съобщава Reuters. Според становището й, разпратено до българските медии, към 1 септември има 35 случая на запалване на телефона глобално. Продажбата на Galaxy Note 7 беше спряна почти веднага след пускането му на пазара. Проблемът е в батерията. Първоначалните идеи на Samsung беше да смени батериите в устройствата, но по-късно се установи, че това няма да бъде възможно. Спадът с над 6% на акциите е най-голямото дневно понижение за последните 4 години.